	   Anexa nr. 3 la HCL nr.______/_______. 
                                                                             
DOCUMENTAŢIA DE ATRIBUIRE

A. CAIETUL DE SARCINI AL ÎNCHIRIERII


LĂMURIRI PRELIMINARE: Prezenta documentație este întocmită pentru închirierea prin licitație publică a terenului în suprafață de 1.000 m.p. - Lotul 3, aflat în proprietatea privată a comunei Vărbilău, situat în extravilanul comunei Vărbilău, sat Vărbilău, tarlaua 11 parcela 3860, având număr cadastral 23200

I. OBIECTUL ÎNCHIRIERII
	1. Comuna Vărbilău, reprezentat prin primar Cărbunaru Mihail Vasile, cu sediul în comuna Vărbilău, sat Vărbilău, Centrul civic, județul Prahova, cod fiscal  2844197 scoate la licitaţie publică terenul în suprafață de 1.000 m.p. - Lotul 3, situat în extravilanul comunei Vărbilău, sat Vărbilău, județul Prahova, tarla 11, parcela 3860, având număr cadastral 23200, în vederea închirierii.
	2. Obiectul închirierii constă în transmiterea obligaţiei şi a dreptului de exploatare a terenului descris la punctul 1, în vederea depozitării de utilaje.
	3. Imobilul este identificat în planul cadastral care constituie Anexa nr. 1 la HCL nr. _____/___________.

II. MOTIVELE CARE JUSTIFICA ÎNCHIRIEREA
	2.1. Motivele de ordin legislativ, economic, financiar şi social care impun închirierea imobilului:
	- prevederile art. 333 – art. 348 și art. 362 din OUG nr. 57/2019 privind Codul administrativ care reglementează că bunurile proprietate  privată a unităţilor administrativ teritoriale pot face obiectul unei închirieri; 
	- administrarea eficientă a domeniului privat al Comunei Vărbilău pentru atragerea de venituri suplimentare la bugetul local, administrare judicioasă a domeniului privat în scopul dezvoltării sociale și economice a comunei; 
	- încasarea chiriei aferentă imobilului închiriat, ca preţ al închirierii, precum și a taxei pe teren.

III. CONDIŢII GENERALE ALE ÎNCHIRIERII
	3.1. Regimul bunurilor utilizate de chiriaşi în derularea închirierii
	3.1.1. În derularea contractului de închiriere se va utiliza imobilul pus la dispoziţie chiriaşului în starea fizică prevăzută în procesul-verbal de predare.
	3.1.2. Lotul descris la capitolul I, pct. 1 este proprietatea privată a Comunei Vărbilău.  
[bookmark: _Hlk213753971]	3.1.3. Chiriașul este obligat să respecte condiţiile impuse de natura bunului imobil proprietate privată în ceea ce priveşte protecţia mediului, stabilite conform legislaţiei în vigoare.
	3.1.4. Chiriașul este obligat să asigure exploatarea eficace în regim de continuitate şi de permanenţă a imobilului proprietate privată a Comunei Vărbilău ce face obiectul închirierii, potrivit obiectivelor stabilite de către proprietar. 
	3.1.5. Chiriașul nu poate subînchiria bunul ce face obiectul închirierii.
	3.1.6. Chiriașul este obligat să respecte condiţiile impuse de natura bunului imobil proprietate privată (materiale cu regim special, condiţii de siguranţă în exploatare,  protecţia muncii, condiţii privind folosirea şi conservarea patrimoniului, etc.). 

	3.2. Durata închirierii	
	3.2.1. Închirierea  se transmite pe o perioadă de 10 ani, începând cu data semnării contractului. Închirierea poate fi prelungită prin acordul părţilor, prin act adiţional, în baza hotărârii Consiliului Local Vărbilău, pe o perioadă cel mult egală cu perioada inițială.

	3.3. Preţul de închiriere
	3.3.1. Preţul minim de pornire la licitaţie este cel stabilit potrivit Raportului de evaluare întocmit de epertul ANEVAR, înregistrat sub nr. _________, respectiv de ____ lei/m.p./an.
	3.3.2. Valoarea chiriei se va actualiza în luna ianuarie a fiecărui an cu indicele de inflaţie comunicat de INS. În cazul în care după aplicarea indicelui inflaţiei, ar rezulta o valoare anuală a preţului pentru anul în curs mai mică decât cea stabilită pentru anul anterior, preţul închirierii nu se va modifica.
	
	3.4. Garanţia de participare
 	3.4.1. Garanția de participare se stabilește la 300 lei.
	3.4.2. Garanția se achită prin Ordin de plată, în contul proprietarului sau prin numerar depus la casieria instituției.
	   	3.4.3. Garanția se restituie ofertanților declarați necâștigători.
	3.4.4. (1) Ofertantului declarat câștigător i se reține garanția de participare, care va fi asimilată garanției de bună execuție a contractului. 
	(2) În cazul în care suma asimilată nu acoperă valoric cuantumul garanției de bună execuție, ofertantul declarat câștigător este obligat să întregească garanția de bună execuție a contractului la nivelul unei chirii anuale rezultate în urma adjudecării licitației, în termen de 20 de zile calendaristice de la data primirii comunicării referitoare la atribuirea contractului, conform punctului 1.18 din Instrucțiunile privind organizarea și desfășurarea licitației.
	(3) În cazul în care suma asimilată depășește valoric cuantumul garanției de bună execuție, diferența se scade din prețul chiriei.
 	     3.4.5. Ofertantul declarat câștigător pierde garanția de participare constituită, în situația în care refuză încheierea contractului, contravaloarea acesteia reprezentând daunele-interese stabilite în acest sens.
 	3.4.6. Pentru ofertantul declarat câștigător, garanția se restituie la încetarea contractului, dacă proprietarul nu și-a exercitat dreptul legal de a beneficia de aceasta, în condițiile reglementate prin contract.

	IV.MODALITATEA DE ÎNCHIRIERE

	4.1. Închirierea are loc prin licitaţie publică, potrivit prevederilor art. 333 – art. 348 din OUG nr. 57/2019 privind Codul administrativ.

	V. ÎNCHEIEREA CONTRACTULUI

          5.1. Primăria Comunei Vărbilău are obligaţia de a stabili oferta câştigătoare pe baza criteriului/criteriilor de atribuire precizate în documentaţia de atribuire.
		5.2. Contractul se încheie după împlinirea unui termen de 20 de zile calendaristice de la data realizării comunicării prevăzute la punctul 1.18 din Instrucțiunile privind organizarea și desfășurarea licitației, dar nu mai târziu de 40 de zile calendaristice de la data realizării comunicării către ofertant a deciziei referitoare la atribuirea contractului, sub sancțiunea plății de daune interese.
		5.3. Refuzul ofertantului declarat câștigător de a încheia contractul atrage după sine plata daunelor-interese stabilite conform punctului 3.4.5.
	5.4. În cazul în care ofertantul declarat câştigător refuză încheierea contractului, procedura de licitaţie se anulează, iar Primăria Comunei Vărbilău reia procedura, în condiţiile legii, documentația aprobată păstrându-și valabilitatea.
	5.5. În cazul în care Comuna Vărbilău nu poate încheia contractul cu ofertantul declarat câştigător din cauza faptului că ofertantul în cauză se află într-o situaţie de forţă majoră sau în imposibilitatea fortuită de a executa contractul, aceasta are dreptul să declare câştigătoare oferta clasată pe locul doi, în condiţiile în care aceasta este admisibilă.
	5.6. În cazul în care, în situaţia prevăzută la punctul 5.5 nu există o ofertă clasată pe locul doi, admisibilă, se aplică prevederile punctului 5.4.
	
	VI. CONDIŢIILE DE VALABILITATE ALE OFERTELOR
	6.1 Condiţiile de valabilitate pe care trebuie să le îndeplinească ofertele sunt prevăzute în Instrucţiunile privind organizarea şi desfăşurarea licitaţiei.
	
	VII. ÎNCETAREA CONTRACTULUI
	7.1.Contractul de închiriere încetează în cazurile următoare:
a) prin acordul părților;
b) la expirarea duratei stabilită în contractul de închiriere, dacă părțile nu convin în scris prelungirea acestuia, în condițiile legii;
c) în cazul în care interesul național sau local o impune, prin denunțare unilaterală de către proprietar;
d) din cauze obiective dovedite cu documente justificative prin denunțare unilaterală de către chiriaș;
e) prin decesul chiriașului – persoană fizică, în situația în care de pe urma acestuia nu există moștenitori legali sau în cazul în care aceștia renunță la contract, după caz;
f) prin insolvență, faliment, lichidare sau suspendarea activității persoanei juridice.
7.2 În situațiile prevăzute la lit. c - d încetarea închirierii va opera după expirarea unei perioade de 10 zile de la primirea notificării făcută de către proprietar/chiriaș.
7.3 Contractul de închiriere se reziliază în următoarele cazuri:
a) în cazul nerespectării obligațiilor contractuale de către proprietar;
b) în cazul nerespectării obligațiilor contractuale de către chiriaș, alta decât neplata chiriei, cu plata unei despăgubiri în sarcina acestuia;
c) în cazul neplății chiriei anuale în termen de 30 de zile de la data limită de 31 martie a fiecărui an, pentru anul în curs.
7.4 În cazurile prevăzute la pct. 7.3, lit. b, valoarea despăgubirii se calculează prin aplicarea unui procent de 0,1 % din valoarea chiriei lunare, pentru fiecare lună rămasă până la expirarea contracului.
7.5 La încetarea contractului de închiriere, din orice cauză, chiriașul este obligat să restituie bunul ce a fost utilizat de acesta în derularea închirierii.

VIII. CLAUZE SPECIALE
8.1. La data organizării şi desfăşurării licitaţiei terenul este liber.

B. INSTRUCȚIUNI PRIVIND ORGANIZAREA ȘI DESFĂȘURAREA LICITAȚIEI

	1. Condiții de transparență
	1.1. În cazul procedurii de licitație, autoritatea contractantă – Comuna Vărbilău – are obligația de a întocmi și publica anunțul de licitație, respectând condițiile reglementate de lege.
	   1.2. Persoanele interesate pot obține documentația de atribuire în baza unei solicitări adresate în acest sens pe suport de hârtie și/sau pe suport magnetic.
	  1.3. Comuna Vărbilău are obligația de a pune la dispoziția persoanelor interesate documentația de atribuire conform pct.1.2., contra cost, cu condiţia achitării taxei prevăzută la pct.7.1/fără plată în cazul transmiterii documentației prin mijloace electronice (e-mail).
	  1.4. În cazul prevăzut la pct. 1.2. autoritatea contractantă are obligaţia de a pune documentaţia de atribuire la dispoziţia persoanei interesate cât mai repede posibil, într-o perioadă care nu trebuie să depăşească 4 zile lucrătoare de la primirea unei solicitări din partea acesteia.
	  1.5. Persoana interesată are obligaţia de a depune diligenţele necesare, astfel încât respectarea de către Comuna Vărbilău a perioadei prevăzute pct.1.4. să nu conducă la situaţia în care documentaţia de atribuire să fie pusă la dispoziţia sa, cu mai puţin de 5 zile lucrătoare înainte de data-limită pentru depunerea ofertelor.
	1.6. Persoana interesată are dreptul de a solicita clarificări privind documentaţia de atribuire.
	1.7. Primăria Comunei Vărbilău are obligaţia de a răspunde în mod clar, complet şi fără ambiguităţi, la orice clarificare solicitată, într-o perioadă care nu trebuie să depăşească 5 zile lucrătoare de la primirea unei astfel de solicitări. 
	1.8. Primăria Comunei Vărbilău, are obligaţia de a transmite răspunsurile însoţite de întrebările aferente către toate persoanele interesate care au obţinut, în condiţiile prezentei secţiuni, documentaţia de atribuire, luând măsuri pentru a nu dezvălui identitatea celui care a solicitat clarificările respective.
	1.9. Fără a aduce atingere prevederilor pct. 1.7, Comuna Vărbilău are obligaţia de a transmite răspunsul la orice clarificare cu cel puţin 5 zile lucrătoare înainte de data-limită pentru depunerea ofertelor.
	1.10. În cazul în care solicitarea de clarificare nu a fost transmisă în timp util, punând astfel Comuna Vărbilău în imposibilitatea de a respecta termenul prevăzut la pct.1.9, acesta din urmă are totuşi obligaţia de a răspunde la solicitarea de clarificare, în măsura în care perioada necesară pentru elaborarea şi transmiterea răspunsului face posibilă primirea acestuia, de către persoanele interesate înainte de data-limită de depunere a ofertelor.
	1.11. Procedura de licitaţie se poate desfăşura numai dacă în urma publicării anunţului de licitaţie au fost depuse cel puţin două oferte valabile.
	1.12. Autoritatea contractantă are obligaţia de a stabili oferta câştigătoare pe baza criteriului/criteriilor de atribuire precizate în documentaţia de atribuire.
	1.13. Pe parcursul aplicării procedurii de atribuire, autoritatea contractantă are dreptul de a solicita clarificări şi, după caz, completări ale documentelor prezentate de ofertanţi pentru demonstrarea conformităţii ofertei cu cerinţele solicitate.
	1.14. Solicitarea de clarificări este propusă de către comisia de evaluare şi se transmite de către autoritatea contractantă ofertanţilor în termen de 3 zile lucrătoare de la primirea propunerii comisiei de evaluare.
	1.15. Ofertanţii trebuie să răspundă la solicitarea autorităţii contractante în termen de 3 zile lucrătoare de la primirea acesteia.
	1.16. Autoritatea contractantă nu are dreptul ca, prin clarificările ori completările solicitate, să determine apariţia unui avantaj în favoarea unui ofertant.
	1.17. Comisia de evaluare va derula procedura licitației conform prevederilor legale care reglementează închirierea bunurilor proprietate publică/privată a unităților administrativ teritoriale.
	1.18. Autoritatea contractantă are obligaţia de a informa ofertanţii despre deciziile referitoare la atribuirea contractului, în scris, cu confirmare de primire, nu mai târziu de 3 zile lucrătoare de la emiterea acestora.
	1.19. În cadrul comunicării prevăzute la pct. 1.18 autoritatea contractantă are obligaţia de a informa ofertantul/ofertanţii câştigător/câştigători cu privire la acceptarea ofertei/ofertelor prezentate.
	1.20. În cadrul comunicării prevăzute la pct. 1.18 autoritatea contractantă are obligaţia de a informa ofertanţii care au fost respinşi sau a căror ofertă nu a fost declarată câştigătoare asupra motivelor ce au stat la baza deciziei respective. 
	1.21. Autoritatea contractantă poate să încheie contractul numai după împlinirea unui termen de 20 de zile calendaristice de la data realizării comunicării prevăzute la  pct. 1.18.

 	2. Reguli privind oferta
	2.1. Ofertantul are obligaţia de a elabora oferta în conformitate cu prevederile documentaţiei de atribuire.
	2.2. Ofertele se redactează în limba română.
	2.3. Ofertele se depun la sediul autorităţii contractante, în două plicuri sigilate, unul exterior şi unul interior, care se înregistrează la registratura Primăriei Comunei Vărbilău, în ordinea primirii lor, în registrul de intrare-ieșire, precizându-se data şi ora.
	2.4. Pe plicul exterior se va indica obiectul licitaţiei pentru care este depusă oferta. Plicul exterior va trebui să conţină:
	a) o fişă cu informaţii privind ofertantul şi o declaraţie de participare, semnată de ofertant, fără îngroşări, ştersături sau modificări;
	b) acte doveditoare privind calităţile şi capacităţile ofertanţilor, conform solicitărilor autorităţii contractante;
	c) acte doveditoare privind intrarea în posesia caietului de sarcini.
	2.5. Pe plicul interior, care conţine oferta propriu-zisă, se înscriu numele sau denumirea ofertantului, precum şi domiciliul sau sediul social al acestuia, după caz.
	2.6. Oferta va fi depusă într-un număr de exemplare stabilit de către Comuna Vărbilău şi prevăzut în anunţul de licitaţie. Fiecare exemplar al ofertei trebuie să fie semnat de către ofertant.
	2.7. Fiecare participant poate depune doar o singură ofertă.
	2.8. Oferta are caracter obligatoriu, din punct de vedere al conţinutului, pe o perioadă de 90 de zile.
	2.9. Persoana interesată are obligaţia de a depune oferta la adresa şi până la data-limită pentru depunere, stabilite în anunţul procedurii de licitație.
	2.10. Riscurile legate de transmiterea ofertei, inclusiv forţa majoră, cad în sarcina persoanei interesate.
	2.11. Oferta depusă la o altă adresă a autorității contractante decât cea stabilită și menționată în anunțul de licitație sau după expirarea datei-limită pentru depunere se returnează nedeschisă.
	2.12. Conţinutul ofertelor trebuie să rămână confidenţial până la data stabilită pentru deschiderea acestora, Comuna Vărbilău urmând a lua cunoştinţă de conţinutul respectivelor oferte numai după această dată.
	2.13. Deschiderea plicurilor interioare se face numai după semnarea procesului-verbal prevăzut la punctul 2.15, de către toţi membrii comisiei de evaluare şi de către ofertanţi.
	2.14. Sunt considerate oferte valabile ofertele care îndeplinesc criteriul/criteriile de valabilitate prevăzute în caietul de sarcini al licitaţiei.
	2.15. În urma analizării ofertelor, de către comisia de evaluare, pe baza criteriului/criteriilor de valabilitate, secretarul acesteia întocmeşte un proces-verbal în care menţionează ofertele valabile, ofertele care nu îndeplinesc criteriile de valabilitate şi motivele excluderii acestora din urmă de la procedura de licitaţie. Procesul-verbal se semnează de către toţi membrii comisiei de evaluare.
	2.16. În baza procesului-verbal care îndeplineşte condiţiile prevăzute la punctul 2.15, comisia de evaluare întocmeşte, în termen de o zi lucrătoare, un raport pe care îl transmite autorităţii contractante.
	2.17. În termen de 3 zile lucrătoare de la primirea raportului comisiei de evaluare, Comuna Vărbilău informează în scris, cu confirmare de primire, ofertanţii ale căror oferte au fost excluse, indicând motivele excluderii.
	2.18. În cazul în care în urma publicării anunţului de licitaţie nu au fost depuse cel puţin două oferte valabile, Comuna Vărbilău este obligată să anuleze procedura şi să organizeze o nouă licitaţie, cu respectarea procedurii prevăzute la punctele 2.1 – 2.13.

	3. Comisia de evaluare
	3.1. La nivelul autorităţii publice contractante se organizează o comisie de evaluare, componenţa acesteia fiind aprobată prin dispoziția primarului.
3.2 .Comisia de evaluare este compusă dintr-un număr impar de membri, care nu poate fi mai mic de 5, din componența acesteia făcând parte și reprezentanți ai Consiliului Local al Comunei Vărbilău, desemnați prin hotărârea de aprobare a închirierii.
3.3. Fiecăruia dintre membrii comisiei i se poate desemna un supleant.
3.4. Președintele comisiei de evaluare și secretarul acesteia sunt numiți dintre membri prin dispoziţia primarului.

	 4.Condițiile de participare la licitație
	4.1. Are dreptul de a participa la licitaţie orice persoană fizică sau juridică, română sau străină, care îndeplineşte cumulativ următoarele condiţii:
	a) a plătit toate taxele privind participarea la licitaţie, inclusiv garanţia stabilită, prin caietul de sarcini;
	b) a depus oferta sau cererea de participare la licitaţie, împreună cu toate documentele solicitate în documentaţia de atribuire, în termenele prevăzute în documentaţia de atribuire;
	c) are îndeplinite la zi toate obligaţiile exigibile de plată a impozitelor, a taxelor şi a contribuţiilor către bugetul consolidat al statului şi către bugetul local;
	d) nu este în stare de insolvenţă, faliment sau lichidare.
	4.2. Nu are dreptul să participe la licitaţie persoana care a fost desemnată câştigătoare la o licitaţie publică anterioară privind bunurile Comunei Vărbilău în ultimii 3 ani, dar nu a încheiat contractul ori nu a plătit preţul, din culpă proprie. Restricţia operează pentru o durată de 3 ani, calculată de la desemnarea persoanei respective drept câştigătoare la licitaţie.

	5. Documente obligatorii
          5.1. Ofertanții vor depune, împreună cu oferta, următoarele documente obligatorii:
      	 I. pentru persoane juridice:
a)  cerere de participare la licitație;
b) copie certificat de înregistrare fiscală;
c) ordinul de plată sau chitanță, după caz, în original, a taxei de participare și a taxei/dovezii pentru obținerea documentației;
d) chitanța sau ordinul de plată vizat de bancă pentru garanția obligatorie stabilită prin caietul de sarcini, în original;
e) certificat fiscal din care să rezulte că nu înregistrează datorii la bugetul de stat, eliberat de organul fiscal de la domiciliul sau sediul ofertantului;
f) certificat fiscal din care să rezulte că nu înregistrează datorii la bugetul local, eliberat de Primăria Comunei Vărbilău;
g) declarație pe propria răspundere din care să să rezulte că ofertantul nu se află în litigiu cu UAT şi autorităţile publice locale Vărbilău, litigiu care are ca obiect pretenţii;
h) certificat de înregistrare emis de oficiul registrului comerțului ;
i) certificat constatator eliberat de ORC prin care se certifică că nu a fost publicat nici un act de procedură în Buletinul Procedurilor de Insolvenţă;
j) declaraţie din care să rezulte că nu se află în situaţia în care a fost desemnată câştigătoare la o licitaţie publică anterioară privind bunurile statului sau ale unităţilor administrativ-teritoriale în ultimii 3 ani, dar nu a încheiat contractul ori nu a plătit preţul, din culpă proprie. Restricţia operează pentru o durată de 3 ani, calculată de la desemnarea persoanei respective drept câştigătoare la licitaţie.
k)  modelul de contract însuşit de ofertant pe care acesta va menționa : „Am citit şi sunt de acord fără rezerve cu termenii şi condiţiile contractuale şi consimţim că, în cazul în care oferta noastră este stabilită ca fiind câştigătoare să semnăm contractul în conformitate cu prevederile din Documentaţia de atribuire şi cu necesităţile autorităţii contractante”;
II. pentru persoane fizice
	a) cerere de participare la licitație;
b) copie CI;
	c) ordinul de plată sau chitanță, după caz, în original, a taxei de participare și a taxei/dovezii pentru obținerea documentației;
	d) chitanța sau ordinul de plată vizat de bancă pentru garanția obligatorie stabilită prin caietul de sarcini, în original;
	e) certificat fiscal din care să rezulte că nu înregistrează datorii la bugetul de stat, eliberat de organul fiscal de la domiciliul sau sediul ofertantului;
	f) certificat fiscal din care să rezulte că nu înregistrează datorii la bugetul local, eliberat de Primăria Comunei Vărbilău;
g) declarație pe propria răspundere din care să rezulte că ofertantul nu se află în litigiu cu UAT şi autorităţile publice locale Vărbilău, litigiu care are ca obiect pretenţii;
h) declaraţie din care să rezulte că nu se află în situaţia în care a fost desemnată câştigătoare la o licitaţie publică anterioară privind bunurile statului sau ale unităţilor administrativ-teritoriale în ultimii 3 ani, dar nu a încheiat contractul ori nu a plătit preţul, din culpă proprie. Restricţia operează pentru o durată de 3 ani, calculată de la desemnarea persoanei respective drept câştigătoare la licitaţie;
	i)  modelul de contract însuşit de ofertant pe care acesta va menționa : „Am citit şi sunt de acord fără rezerve cu termenii şi condiţiile contractuale şi consimţim că, în cazul în care oferta noastră este stabilită ca fiind câştigătoare să semnăm contractul în conformitate cu prevederile din Documentaţia de atribuire şi cu necesităţile autorităţii contractante”.
	
6. Criterii de atribuire a contractului de închiriere
6.1. Criteriul unic de atribuire este cel mai mare  nivel al chiriei.

	7.Taxe și garanții instituite în vederea organizării și desfășurării licitației
	7.1. Se stabilește o taxă în cuantum de 30 lei pentru punerea la dispoziția persoanelor interesate a documentației de atribuire, pe suport de hârtie.	
	7.2. În vederea participării la licitație a persoanelor interesate se stabilește o taxă de participare în valoare de 70 lei. Taxa de participare nu se returnează.
	7.3. Se stabilește o garanție de participare în cuantum de 300 lei. Garanția de participare se returnează ofertanților declarați necâștigători. Ofertantul declarat câștigător pierde garanția de participare constituită, în situația în care refuză încheierea contractului, contravaloarea acesteia reprezentând daunele-interese stabilite în acest sens.













C. CONTRACT - CADRU DE ÎNCHIRIERE
Nr.________/________________


	CAPITOLUL I: PĂRŢILE
	Art. 1.	COMUNA VĂRBILĂU, cu sediul în comuna Vărbilău, sat Vărbilău, f.n., Centrul civic, județul Prahova, telefon 0244 / 244091 și 0244 / 244202, e-mail: primar@primaria-varbilau.ro, cod fiscal 2844197, cod IBAN _____________________________  deschis la Trezoreria Slănic, reprezentată prin CĂRBUNARU MIHAIL VASILE, având funcția de primar, în calitate de proprietar și 
	S.C./A.S./C.S./P.F.A./I.I. _______________ cu sediul în ______________, reprezentată de _____________, în calitate de chiriaș,
	În baza:
	 H.C.L. nr._____/_________ privind închirierea prin licitație publică  a terenului aflat în proprietatea privată a comunei Vărbilău, în suprafață de 1.000 m.p. - Lotul 3, situat în extravilanul comunei Vărbilău, sat Vărbilău, județul Prahova, tarla 11, parcela 3860, având număr cadastral 23200;
	Având în vedere procesul-verbal de adjudecare al licitației  nr._____/_______, înţelegem să încheiem prezentul contract de închiriere  

	CAPITOLUL II: OBIECTUL CONTRACTULUI
	Art. 2. (1) - Obiectul contractului îl reprezintă închirierea unei suprafețe de teren de ________ mp, proprietate privată a comunei Vărbilău,  situată în comuna Vărbilău, ______________________ jud.Prahova,  în vederea depozitării de utilaje.	(2) – Predarea imobilului se face în termen de maxim 3 zile de la data încheierii contractului de închiriere, pe baza procesului - verbal de predare-primire, încheiat între proprietar și chiriaș.
 
	CAPITOLUL III: DESTINAŢIA
	Art. 3. (1) - Imobilul închiriat va fi folosit de chiriaş depozitării de utilaje.
	(2) - Destinaţia imobilului închiriat nu va putea fi schimbată.

	CAPITOLUL IV: DURATA
	Art. 4. (1) - Termenul de închiriere este de 10 ani, începând cu data de _____________, cu posibilitatea prelungirii, prin act adiţional, pe o perioadă cel mult egală cu perioada inițială.
(2) - Cu 60 de zile înainte de expirarea contractului, la cererea chiriaşului, proprietarul poate prelungi contractul, prin act adiţional, în baza hotărârii Consiliului Local Vărbilău.
(3) 
	CAPITOLUL V: CHIRIA
Art. 5. (1) Chiria este de _____ lei/an şi se plăteşte până la data de 31 martie a fiecărui an, pentru anul în curs.
(2) Plata chiriei se face în contul ______________ comunei Vărbilău, sau în numerar la casieria Primăriei comunei Vărbilău.
(3) Valoarea chiriei se va actualiza în luna ianuarie a fiecărui an cu indicele de inflaţie comunicat de INS. În cazul în care după aplicarea indicelui inflaţiei, ar rezulta o valoare anuală a preţului pentru anul în curs mai mică decât cea stabilită pentru anul anterior, preţul închirierii nu se va modifica.

	CAPITOLUL VI: DREPTURI ȘI OBLIGAȚII
Art. 6. – Proprietarul are următoarele drepturi și/sau obligații: 
	a) să predea terenul, pe bază de proces-verbal, încheiat după semnarea contractului;
b) să încaseze chiria, în conformitate cu dispozițiile contractului de închiriere;
c) să beneficieze de garanția constituită de chiriaș;
d) să asigure folosința netulburată a terenului pe tot timpul închirierii;
	e) să controleze executarea obligațiilor chiriașului și respectarea condițiilor închirierii, ori de câte ori este nevoie, fară a stânjeni folosința terenului de către chiriaș.

	Art. 7. Chiriașul are următoarele drepturi și/sau obligații:
	a) să nu aducă atingere dreptului de proprietate publică prin faptele şi actele juridice săvârşite;
	b) să achite chiria şi plata utilităților corespunzătoare spațiului amplasat pe terenul închiriat, în cuantumul şi la termenele stabilite prin contract;
	c) să folosească terenul conform destinaţiei sale;
	d) să exploateze imobilul închiriat ca un bun proprietar;
	e) să restituie bunul, pe bază de proces-verbal, la încetarea, din orice cauză, a contractului de închiriere.
	
CAPITOLUL VII: RĂSPUNDEREA CONTRACTUALĂ

	Art. 8. (1) În cazul în care chiriaşul nu achită proprietarului chiria datorată la termenele prevăzute în prezentul contract, el datorează 1% cu titlu de majorări de întârziere, din cuantumul chiriei neachitate în termen, calculate pentru fiecare lună sau fracțiune de lună, începând cu ziua imediat următoare termenului de scadență și până la data stingerii sumei datorate inclusiv.
(2) În cazul în care chiriaşul foloseşte terenul contrar destinaţiei stabilite, contractul de închiriere se reziliază de plin drept, în baza unei notificări transmisă în acest sens.
(3) Neplata chiriei, folosirea terenului în alt scop decât cel pentru care a fost închiriat, precum şi orice altă încălcare a obligaţiilor contractuale de către chiriaș dau dreptul proprietarului să reţină contravaloarea garanţiei. Titularul dreptului de închiriere este obligat să reîntregească garanţia.
	(4) Neîndeplinirea, în parte sau în tot, a condiţiilor stabilite prin prezentul contract şi la termenele fixate, dă dreptul proprietarului, în baza unei notificări transmise, fără intervenția instanței de judecată, să considere contractul reziliat.
	(5) Notificările prevăzute la acest capitol se transmit cu 30 de zile anterior luării măsurilor. 



	CAPITOLUL VIII: CESIUNEA CONTRACTULUI DE LOCAŢIUNE
	Art. 9. Chiriașul nu are dreptul să încheie o sublocațiune sau să cedeze locațiunea.
				
	CAPITOLUL IX: FORŢA MAJORĂ
	Art. 10. (1) - Forţa majoră exonerează de răspundere părţile, în cazul neexecutării parţiale sau totale a obligaţiilor asumate prin prezentul contract.
	(2) - Prin forţă majoră se înţelege un eveniment independent de voinţa părţilor, imprevizibil şi insurmontabil, apărut după încheierea contractului şi care împiedică părţile să execute total sau parţial obligaţiile asumate.
	(3) - Partea care invocă forţa majoră are obligaţia să o aducă la cunoştinţa celeilalte părţi, în scris, în maximum 5(cinci) zile de la apariţie, iar dovada forţei majore se va comunica în maximum 15(cincisprezece) zile de la apariţie.
	(4) - Data de referinţă este data ştampilei poştei de expediere.
	(5) - Partea care invocă forţa majoră are obligaţia să aducă la cunoştinţa celeilalte părţi încetarea cauzei acesteia în maximum 15(cincisprezece) zile de la încetare.
	(6) - Dacă aceste împrejurări şi consecinţele lor durează mai mult de 6 (şase) luni, fiecare partener poate renunţa la executarea contractului pe mai departe. În acest caz, nici una din părţi nu are dreptul de a cere despăgubiri de la cealaltă parte, dar ele au îndatorirea de a-şi onora toate obligaţiile până la această dată.

	CAPITOLUL X: ÎNCETAREA CONTRACTULUI
	Art. 11. - (1) Contractul de închiriere încetează în cazurile următoare:
a) prin acordul părților;
b) la expirarea duratei stabilită în contractul de închiriere, dacă părțile nu convin în scris prelungirea acestuia, în condițiile legii;
c) în cazul în care interesul național sau local o impune, prin denunțare unilaterală de către proprietar;
d) din cauze obiective dovedite cu documente justificative prin denunțare unilaterală de către chiriaș, cu plata unor despăgubiri în sarcina acestuia;
e) prin decesul chiriașului, în situația în care de pe urma acestuia nu există moștenitori legali sau în cazul în care aceștia renunță la contract, după caz sau prin dizolvarea societății comerciale;
f) prin insolvență, faliment, lichidare sau suspendarea activității persoanei juridice.
(2) În situațiile prevăzute la lit. c - d încetarea închirierii va opera după expirarea unei perioade de 10 zile de la primirea notificării făcută de către proprietar.
(3) Contractul de închiriere se reziliază în următoarele cazuri:
a) în cazul nerespectării obligațiilor contractuale de către proprietar;
b) în cazul nerespectării obligațiilor contractuale de către chiriaș, alta decât neplata chiriei, cu plata unei despăgubiri în sarcina acestuia;
c) în cazul neplății chiriei anuale în termen de 30 de zile de la data limită de 31 martie a fiecărui an, pentru anul în curs.
(4) În cazurile prevăzute la alin.(3), lit.b, valoarea despăgubirii se calculează prin aplicarea unui procent de 0,1 % din valoarea chiriei lunare, pentru fiecare lună rămasă până la expirarea contracului.
(5) La încetarea contractului de închiriere, din orice cauză, chiriașul este obligat să restituie bunul ce a fost utilizat de acesta în derularea închirierii.

	CAPITOLUL XI: CLAUZA DE NESCHIMBARE
	Art. 12. (1) - Prezentul contract conţine un număr de 12 (douăsprezece) capitole şi un număr de 13 (treisprezece) articole, ultimul capitol fiind intitulat ”Soluționarea litigiilor” care are un articol.
	(2) - Părţile cunosc conţinutul contractului şi ale prezentei clauze şi semnează.
	(3) - Orice modificare a prezentului contract nu se poate face decât cu acordul părţilor, consemnat într-un act adiţional.
	
	CAPITOLUL XII: SOLUŢIONAREA LITIGIILOR
	Art. 13. - Orice litigiu decurgând din sau în legătură cu acest contract, inclusiv referitor la validitatea, interpretarea, executarea ori desfiinţarea lui, se va soluţiona pe cale amiabilă sau de către instanţele judecătoreşti competente.

Prezentul contract s-a încheiat și semnat astăzi ..................... în ......... exemplare.

  

PROPRIETAR, 				CHIRIAȘ,

